Baliqchilik tarmog‘ini kompleks rivojlantirish chora-tadbirlari to‘g‘risida

O‘zbekiston Respublikasi Prezidentining “Baliqchilik tarmog‘ini boshqarish tizimini takomillashtirish chora-tadbirlari to‘g‘risida” 2017-yil 1-maydagi PQ-2939-son qarorini ijro etish yuzasidan, shuningdek respublika baliqchilik tarmog‘ini kompleks rivojlantirish, baliqlantirish, baliq yetishtirish va ovlash ishlarini samarali tashkil etish, ushbu tarmoqqa yangi texnologiyalarni joriy qilish va imtiyozli kredit resurslarini jalb etish maqsadida Vazirlar Mahkamasi qaror qiladi:
 1. O‘zbekiston Respublikasi Qishloq va suv xo‘jaligi vazirligi tomonidan Iqtisodiyot vazirligi, Moliya vazirligi, Davlat soliq qo‘mitasi, “O‘zbekbaliqsanoat” uyushmasi hamda boshqa manfaatdor tashkilotlar bilan birgalikda ishlab chiqilgan:
 2017 — 2021-yillarda baliqchilik tarmog‘ini kompleks rivojlantirish chora-tadbirlari dasturi (keyingi o‘rinlarda Kompleks dastur deb ataladi) 1-ilovaga muvofiq;
 2017 — 2021-yillarda baliqchilik sohasini rivojlantirishning maqsadli parametrlari 2-ilovaga muvofiq ma’qullansin.
 2. Kompleks dasturning o‘z vaqtida va sifatli bajarilishi yuzasidan shaxsiy mas’uliyat Qoraqalpog‘iston Respublikasi Vazirlar Kengashi Raisi, viloyatlar va tumanlar hokimlari hamda “O‘zbekbaliqsanoat” uyushmasi raisi zimmasiga yuklansin.
 3. O‘zbekiston Respublikasi Prezidentining “Baliqchilik tarmog‘ini boshqarish tizimini takomillashtirish chora-tadbirlari to‘g‘risida” 2017-yil 1-maydagi PQ-2939-son qaroriga muvofiq tashkil etilgan ishchi guruh Kompleks dasturda nazarda tutilgan chora-tadbirlarni o‘z vaqtida va sifatli bajarilishi ustidan qat’iy nazorat o‘rnatsin. Bunda:
 har oyda Kompleks dasturda nazarda tutilgan chora-tadbirlar, shu jumladan unga kiritilgan investitsiya loyihalari, shuningdek ushbu qarorning bajarilishi va uning natijalari ko‘rib chiqilishini ta’minlasin;
 har chorakda Vazirlar Mahkamasiga Kompleks dasturda nazarda tutilgan chora-tadbirlar, shu jumladan unga kiritilgan investitsiya loyihalari, shuningdek ushbu qarorning bajarilishi va uning natijalari to‘g‘risida axborot, zarurat bo‘lganda, Kompleks dasturni o‘z vaqtida va sifatli bajarishda qoloqlikka va kamchiliklarga yo‘l qo‘ygan mansabdor shaxslarning shaxsiy javobgarligi choralari to‘g‘risida takliflar kiritsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari — qishloq va suv xo‘jaligi vaziri Z.T. Mirzayev zimmasiga yuklansin.